Georgij Lvov var en liberal politiker, medlem af [[Dumaen]] for [[Kadetpartiet]] (det konstitutionelt-demokratiske parti, K-D). Han fremførte i flere omgange krav om en russisk forfatningsreform. Lvov var fra 1914 også formand for [[zemstvo]]-forbundet og ledte der arbejdet med støtte til sårede og invaliderede soldater. Kadetterne havde kritiseret den russiske krigsførelse siden 1915. Efter [[februarrevolutionen (Rusland)|februarrevolutionen]] i marts 1917 blev Lvov preimierminister og indenrigsminister i den første provisoriske regering. Lvovs regering kunne imidlertid ikke opfylde de folkelige krav på fred og jord. Radikale kræfter fik større indflydelse i regeringen og samtidig fik [[sovjet (råd)|sovjetterne]] større magt på regeringens bekostning. Den 7. juli afgik Lvov, hvorefter [[Kerenskij]] dannede ny regering. Efter [[oktoberrevolutionen]] flyttede Lvov med sin familie til [[Tjumen]], hvor han blev arresteret af [[Tjekaen]] i februar 1918 og overført til [[Jekaterinburg]], men blev løsladt mod kaution og flygtede via [[Omsk]] videre til [[USA]] for at skaffe støtte til den kontrarevolutionære [[Den Hvide Hær|Hvide Hær]], da det ikke lykkedes rejste han til [[Paris]], hvor han levede til sin død.
Politik Samfund